Vaľová, Jana, poslankyňa NR SR (2018-05-23):
Vážená pani ministerka, vážené kolegyne poslankyne, kolegovia poslanci, vážený pán predseda parlamentu, aj keď musím povedať, že nie som vo výbore pre pôdohospodárstvo, a vlastne v druhom čítaní, kedy strana SMER mala klub a rozoberali sme tento zákon, musím povedať, že veľmi intenzívne a búrlivo, pretože naozaj sme rozsiahly klub. Musíme povedať, že sme tam starostovia, primátori, rovnako, samozrejme, milovníci zvierat a každý mal svoj názor. A je to taký zákon, mne to pripomína, spojím niečo nespojiteľné, ale zase poviem prečo. Mne to pripomína, keď som tu bola asi, keď tu sedelo ešte KDH a my sme predkladali zákon o sociálnych službách. A vtedy, si pamätám, že poslanci KDH povedali, že by ho v živote nepredložili ani by ho nezadefinovali, pravica, lebo ide naprieč politickými spektrami, musí byť schválený vo VÚC-kach a dotýka sa strašne veľa inštitúcií. Veľmi ťažko sme definovali a vždy našou vlajkovou loďou, SMER-u, boli sociálne veci a sú sociálne veci a pamätám sa, ako ťažko sa tento zákon rodil, a poviem, prečo ho prirovnávam s týmto zákonom. Určite, samozrejme, ako všetci sedíme, v prvom rade, si povieme, že je najdôležitejšie sa starať v tomto štáte o ľudí. Ale potom si povedzme, chvíľu prejdem, že aj tie zvieratá sú akýmisi spoločníkmi, podporujú terapiu a sú akýmisi sprievodcami možno aj tých ľudí, ktorí sú telesne postihnutí, zrakovo postihnutí a podobne. Ale vrátim sa k tomu zákonu o sociálnych službách a to preto, že viem, čo tu vtedy bolo, aké to bolo búrlivé, čo všetko to prinesie v praxi, aké to bude mať problémy a tak ďalej. Áno, je to pravda. Má tento zákon problémy. Ja si predstavujem, že by sa mal ešte vylepšiť, ja si predstavujem takisto, že by malo byť tam viacej financií, ale to všetko ukázala až 10-ročná prax a každý zákon vlastne ide, alebo teda sa aplikuje do praxi a v praxi sa postupne ukazujú tie slabiny a medzery a neverím, že existuje zákon, ktorý vyhovie 100 % všetkým skupinám alebo každému jednému občanovi. Takže určite v prvom rade sa tu schvaľujú zákony, ktoré majú záujem alebo ktoré sú pre ľudí a starajú sa o ľudí, a je to podľa mňa možno 80 % zákonov, nechcem sa miešať do iných zákonov, ktoré tu existujú alebo ktoré sa týkajú iných odvetví. Keď sme začali, keď sme teda začali už aj v druhom čítaní tento zákon pripomienkovať, naozaj sme aj my rozmýšľali, že čo sa tam dá vylepšiť, čo sa dá, čo sa dá urobiť, aj keď verím pani ministerke, lebo verila som to pri každom našom zákone ministrovi, že si nedovolí predložiť zákon, aby ten zákon nekomunikoval s organizáciami, ako je ZMOS, ako sú rôzne odborné organizácie, ktoré, ktoré pripomienkujú zákony, ale zase sme trvali na tom alebo chceli sme povedať aj to, že aj poslanci Národnej rady sú práve preto tuná tá, taká posledná dištancia sú zákonodarci, že teda takisto sa stretávajú s ľuďmi, s odbornými organizáciami a majú možnosť a právo tento zákon zmeniť, a musím povedať, že odznelo tu mnoho pozmeňujúcich návrhoch, na ktorých sme spoločne pracovali. Nebudem teraz hovoriť, či vy ste predkladali ten prvý návrh, niekto predkladal druhý a práve preto hovorím, že ten návrh sa tak ťažko rodil, ako sa rodia zadefinovania starostlivosti možno o ľudí. Je starostlivosť o zvieratá a tak ďalej, čiže vlastne tie zákony nie sú jednoduché, pretože v každej rodine máme, máme starých rodičov, deti a podobne, to sú, a v každej rodine skoro máme psíka, mačku. Ja už tie zákony volám, že psy a mačky, tak zo žartu ako, v každej rodine máme zvieratko a každý si predstavuje, predstavuje niečo, čo by do toho chcel zatransponovať. Musím povedať, že čo sa týka, mňa zaujímali veci, ktoré sa týkali miest a obcí, pretože už dneska som tu vystupovala a spomínala som ako primátorka, čo sa týkalo pri, pri..., keď tu sedela pani ombudsmanka detí a školstva, tak najviac ma zaujalo, keď sme robili spoločný pozmeňovací návrh, vec, ktorá bola, že v tomto pozmeňujúcom návrhu nebolo, aby obce mali rovnako možnosť prístupu alebo aby vedeli o začipovaní, o začipovaní týchto psov. Pretože keď prídete na obec, je klasika, že obec vydá známku, má nejakú registratúru a podľa tej registratúry sa potom platia dane, aby nevznikala kumulovaná záležitosť, že veterinár začipuje a obec nebude vedieť, že ten pes je začipovaný, takže veľmi dobre sme spolu pretransformovali do tohto zákona, že keď vlastne začipujete zviera, okamžite dostáva od veterinárov správu aj obec. Čiže tým pádom obci uľahčíme a mestám uľahčíme nejakú tú evidenciu a možno, aj ako kolegovia niektorí poznamenali, že budeme mať viac tých, ktorých, ktorí vlastne budú nám, budeme vedieť, že chovajú psov, lebo stáva sa nám to, musím povedať, že stáva sa nám to, aj keď ja nie som v tom až taký veľký optimista, ale myslím si, že tento počet stúpne platenia daní, lebo sa nám stáva, že nám napríklad, aj nám sa stalo v meste, že mali vlčiaka dokonca a nemali ho, mali ho, mali ho dokonca v obytnom dome a tento pes vôbec nebol registrovaný. Takže určite toto napomôže, táto registratúra. Rovnako sme rozmýšľali nad tým, musím povedať, že pán Bernaťák mal taký dobrý nápad, že teda, lebo rozprávame, že sú psy, ktoré majú možno 7-8 rokov, tak tí už asi sa nebudú množiť, sú spoločníkmi starých ľudí a títo ľudia, ktorí majú finančné problémy alebo majú nízky dôchodok, takisto budú musieť tých psov začipovať kvôli poriadku, tak štát, sme túto povinnosť preniesli na štát a dokonca sme tam urobili jednu vec, že nielen na osoby v hmotnej núdzi, pretože niekto, môže sa tu niekto zase ozvať, lebo ak im akýkoľvek dáte názor, tak hneď je na to protinázor, že na osoby v hmotnej núdzi, lebo niekto povie, že osoby v hmotnej núdzi sú práve tí, ktorí, ktorí sú neprispôsobiví občania. My sme tam dali aj na minimálny dôchodok, čo znamená, že minimálny dôchodok dneska činí v štáte 280 eur a je to dôchodok, ktorý je zásluhový. To znamená, že ste si museli odpracovať viac ako 30 alebo 40 rokov. A ja si myslím, že ak títo ľudia naozaj pre našu spoločnosť toľko odpracovali a sú v takomto režime, lebo vieme, že tie dôchodky sa rôznym spôsobom prideľovali a rôznym spôsobom sa počítali v rôznych rokoch, tak si myslím, že je tento návrh veľmi taký spravodlivý. A takisto to pomôže týmto občanom, ak chceme mať poriadok. Rovnako by som chcela povedať, že pripravovali sa ešte pozmeňovacie návrhy ohľadom, ohľadom, dosť veľká diskusia bola aj v našom klube, že pes bude vlastne majetkom obce. Takže rozmýšľali sme nad tým, že bude majetkom obce. Na jednej strane áno, je pravda, že ak, ak má ho obec v majetku, tak ho potom môže niekomu darovať, áno, len sa musí nájsť darca a na druhej strane je ďalšia vec, že ak prejde postupne, teda psi, ktorí nebudú začipovaní a budú musieť byť v obciach, tak sa musí jednoducho tá obec na to pripraviť. To znamená, že dnes ak by sme, tak ako je to v pôvodnom návrhu zákona, že by sme v roku 2018, tieto obce by okamžite týchto, týchto, tieto, nielen pes, ale aj zviera akékoľvek, ak by tieto obce ich okamžite prebrali do svojho majetku, to znamená, že nie sú na to ešte pripravené, nie sú na to ešte pripravené. Tak sme tam dali, a to na konci prečítam pozmeňujúci návrh, kde obce dostanú prechodné ustanovenie, aby sa na to pripravili, a tak ako novonarodené psy sa začipujú do roku 2018, ostatné do roku 2019, aj obce sa budú môcť pripraviť na tento proces, lebo povedzme si, že to nie je jednoduchý proces a tá starostlivosť o zvieratá takisto nie je jednoduchý proces. Myslím si, že stále môžu byť pripomienky a aj pán Zsolt Simon má, má, má pripomienky, ktoré, ktoré určite pani ministerka povie, či sú, či sú opodstatnené, alebo nie sú, ale verím tomu, že, ako som povedala, je to tak živý zákon, zákon o zvieratách, o ich ochrane, o ich chove, že naozaj sa nedá, nedá povedať, že tento, to, čo dnes alebo čo sa schváli, že to bude definitívne, pretože určite prídu ďalšie zmeny, tak ako prídu v zákonoch, ktoré, ktoré obsahujú veľký, teda ony zasahujú aj do trestnoprávnej roviny, tento zákon. Obrovské spektrum zákonov zasahujú do, do miest a obcí, zasahujú legislatívne do veľmi veľa, veľmi veľa zákonov, takže tam je to vždycky zložité a veľmi ťažké. Chcela by som teraz prečítať pozmeňujúci návrh, ktorý máme ešte, poslanca Národnej rady Jany Vaľovej a Tibora Bernaťáka k vládnemu návrhu zákona, ktorým sa mení a dopĺňa č. 39/207 Z. z. (pozn. red.: správne „č. 39/2007 Z. z.“) o veterinárnej starostlivosti v znení neskorších predpisov a ktorým sa menia a dopĺňajú niektoré zákony, so žiadosťou o jeho predloženie na rokovanie Národnej rady Slovenskej republiky: V čl. IV sa na konci pripájajú slová: okrem čl. I bodu § 80 22 ods. 17, ktorý nadobúda účinnosť 31. októbra 2019. (Pozn. red.: správne „okrem článku I bodu 80 § 22 ods. 17, ktorý nadobúda účinnosť 31. októbra 2019.“) Odôvodnenie. Zavádza sa odloženie účinnosti predmetného ustanovenia pre obce, aby sa mohli pripraviť na navrhovanú právnu úpravu starostlivosti o odchytené túlavé zvieratá pri prechode vlastníctva na obec. Ďakujem pekne.